CELEX: 32017D2104
Language: fi
Date: 2017-11-06 00:00:00
Title: Neuvoston päätös (EU) 2017/2104, annettu 6 päivänä marraskuuta 2017, Yhdistyneiden kansakuntien Euroopan talouskomission maatalouden laatustandardeja käsittelevässä työryhmässä (UN/ECE-WP.7) Euroopan unionin puolesta otettavasta kannasta hedelmien ja vihannesten laatustandardeja koskeviin ehdotuksiin

18.11.2017   
            
            
               FI
            
            
               Euroopan unionin virallinen lehti
            
            
               L 303/1
            
         NEUVOSTON PÄÄTÖS (EU) 2017/2104,
   annettu 6 päivänä marraskuuta 2017,
   Yhdistyneiden kansakuntien Euroopan talouskomission maatalouden laatustandardeja käsittelevässä työryhmässä (UN/ECE-WP.7) Euroopan unionin puolesta otettavasta kannasta hedelmien ja vihannesten laatustandardeja koskeviin ehdotuksiin
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Yhdistyneiden kansakuntien Euroopan talouskomission maatalouden laatustandardeja käsittelevä työryhmä (UN/ECE-WP.7) tutkii ja hyväksyy ehdotukset, joilla vahvistetaan hedelmille ja vihanneksille uusia UN/ECE-laatustandardeja tai muutetaan olemassa olevia standardeja. Ehdotukset valmistellaan UN/ECEn standardoinnin erityisjaostoissa. UN/ECE-WP.7 hyväksyy ehdotukset osallistuvien jäsenten yksimielisellä päätöksellä.
            
         
               (2)
            
            
               Hedelmien ja vihannesten UN/ECE-laatustandardit edistävät osaltaan sellaisten standardien kansainvälistä yhdenmukaistamista ja tarjoavat puitteet oikeudenmukaisen kilpailun varmistamiselle hedelmien ja vihannesten kaupassa.
            
         
               (3)
            
            
               Unioni on tarkkailijana UN/ECE-WP.7:ssä ja standardoinnin erityisjaostoissa. Unionin jäsenvaltiot ovat UN/ECEn jäseniä ja osallistuvat UN/ECE-WP.7:n ja standardoinnin erityisjaostojen työskentelyyn. Jäsenvaltiot ovat näin ollen oikeutettuja osallistumaan hedelmien ja vihannesten UN/ECE-laatustandardien hyväksymistä koskevaan päätöksentekoon.
            
         
               (4)
            
            
               Euroopan parlamentin ja neuvoston asetuksen (EU) N:o 1308/2013 (1) 75 artiklan 1 kohdan ja 76 artiklan 1 kohdan mukaan hedelmä- ja vihannesalan tuotteita, jotka on tarkoitettu myytäväksi tuoreina kuluttajille, saa pitää kaupan ainoastaan, jos ne ovat sovellettavien kaupan pitämisen vaatimusten mukaisia, laadultaan aitoja, virheettömiä ja myyntikelpoisia ja jos alkuperämaa on ilmoitettu.
            
         
               (5)
            
            
               Asetuksen (EU) N:o 1308/2013 75 artiklan 2 kohdalla siirretään komissiolle valta vahvistaa hedelmä- ja vihannesalan kaupan pitämisen vaatimuksia delegoidulla säädöksellä. Komission täytäntöönpanoasetuksella (EU) N:o 543/2011 (2) vahvistetaan erityiset kaupan pitämisen vaatimukset tietyille hedelmä- ja vihannesalan tuotteille. Nämä kaupan pitämisen erityisvaatimukset perustuvat kyseisten tuotteiden UN/ECE-laatustandardeihin.
            
         
               (6)
            
            
               Täytäntöönpanoasetuksen (EU) N:o 543/2011 3 artiklan 1 kohdan mukaan hedelmien ja vihannesten, joihin ei sovelleta kaupan pitämisen erityisvaatimuksia, on oltava kyseisen täytäntöönpanoasetuksen liitteessä I olevassa A osassa esitetyn kaupan pitämisen yleisvaatimusten mukaisia. Jonkin UN/ECEn hyväksymän sovellettavan kaupan pitämisen standardin mukaisia tuotteita pidetään kyseisten kaupan pitämisen yleisvaatimusten mukaisina.
            
         
               (7)
            
            
               Koska hedelmien ja vihannesten UN/ECE-laatustandardit vaikuttavat unionin lainsäädäntöön, on tarpeen määrittää UN/ECE-WP.7:ssä unionin puolesta otettava kanta kyseisiin laatustandardeihin.
            
         
               (8)
            
            
               Tuoreiden hedelmien ja vihannesten standardoinnin erityisjaostossa sekä kuivien ja kuivattujen tuotteiden standardoinnin erityisjaostossa laadittavista laatustandardiehdotuksista keskustellaan laajasti hedelmä- ja vihannesalan tieteellisten ja teknisten asiantuntijoiden kesken. Sen vuoksi jäsenvaltioiden olisi kannatettava unionin puolesta näitä ehdotuksia, jos ne ovat unionin edun mukaisia eivätkä ole ristiriidassa unionin oikeuden ja erityisesti asetuksen (EU) N:o 1308/2013 kanssa.
            
         
               (9)
            
            
               Kun otetaan huomioon tuoreiden hedelmien ja vihannesten laatustandardien muuttuva ja tekninen luonne ja että näin ollen unionin kannassa on otettava huomioon tämä viimeaikainen kehitys ja muut mahdolliset unionin huolenaiheet, olisi Euroopan unionista tehdyn sopimuksen 13 artiklan 2 kohdassa määrättyä unionin toimielinten keskenään tekemän vilpittömän yhteistyön periaatetta noudattaen vahvistettava menettelyt unionin kannan vuosittaista tarkennusta varten.
            
         
               (10)
            
            
               Tarvittavan jouston sallimiseksi UN/ECE-WP.7:n kokouksen keskusteluissa sekä itse kokouksessa, jäsenvaltioille olisi annettava lupa hyväksyä komission kanssa neuvotellen hedelmien ja vihannesten laatustandardeja koskeviin ehdotuksiin muutoksia, jos ne eivät vaikuta kyseisten ehdotusten sisältöön,
            
         
               (11)
            
            
               Tässä päätöksessä vahvistettua kantaa olisi tarkistettava ennen vuonna 2020 pidettävää UN/ECE-WP.7:n vuosikokousta.
            
         
               (12)
            
            
               Koska unioni on ainoastaan tarkkailijana UN/ECE-WP.7:ssä ja standardoinnin erityisjaostoissa, unionin kannan ilmaisevat UN/ECE-WP.7:ään osallistuvat jäsenvaltiot, jotka toimivat yhdessä unionin edun mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   Liitteessä I esitetään UN/ECE-WP-7:n vuosikokouksissa unionin puolesta otettava kanta, kun UN/ECE-WP.7:ää pyydetään laatimaan uusia UN/ECE-laatustandardeja hedelmille ja vihanneksille tai muuttamaan olemassa olevia hedelmien ja vihannesten UN/ECE-laatustandardeja.
   2 artikla
   UN/ECE-WP.7:n vuosikokouksissa esitettävän unionin kannan vuosittainen tarkentaminen suoritetaan liitteen II mukaisesti.
   3 artikla
   Komission ehdotuksesta neuvosto arvioi tätä päätöstä ja sen liitteitä sekä tarvittaessa tarkistaa niitä viimeistään ennen vuonna 2020 pidettävää UN/ECE WP.7:n vuosikokousta.
   4 artikla
   Edellä 1 artiklassa tarkoitetun kannan esittävät UN/ECE-WP.7:ään osallistuvat jäsenvaltiot, jotka toimivat yhdessä unionin edun mukaisesti.
   5 artikla
   UN/ECE-WP.7:ään osallistuvat jäsenvaltiot, jotka toimivat yhdessä unionin edun mukaisesti, voivat komission kanssa neuvotellen hyväksyä UN/ECE-WP.7:ssä hedelmien ja vihannesten laatustandardeja koskeviin ehdotuksiin vähäisiä muutoksia, jotka eivät muuta kyseisten ehdotusten sisältöä.
   6 artikla
   Tämä päätös on osoitettu kaikille jäsenvaltioille.
   Tämä päätös tulee voimaan päivänä, jona se hyväksytään.
   
      Tehty Brysselissä 6 päivänä marraskuuta 2017.
      
         
            Neuvoston puolesta
         
         
            Puheenjohtaja
         
         T. TAMM
      
   
   
      (1)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
   
      (2)  Komission täytäntöönpanoasetus (EU) N:o 543/2011, annettu 7 päivänä kesäkuuta 2011, neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta (EUVL L 157, 15.6.2011, s. 1).
   
      LIITE I
      
         UNIONIN KANTA UN/ECE-WP.7:n VUOSIKOKOUKSESSA
      
      UN/ECE-WP.7:ään osallistuvat jäsenvaltiot, jotka toimivat yhdessä unionin edun mukaisesti, hyväksyvät tuoreiden hedelmien ja vihannesten standardoinnin erityisjaoston sekä kuivien ja kuivattujen tuotteiden standardoinnin erityisjaoston valmistelemat ehdotukset uusiksi hedelmien ja vihannesten UN/ECE-laatustandardeiksi tai olemassa olevien hedelmien ja vihannesten UN/ECE-laatustandardien muuttamiseksi, edellyttäen että:
      
                  a)
               
               
                  uudet hedelmien ja vihannesten laatustandardit tai hedelmien ja vihannesten olemassa olevien laatustandardien muutokset ovat unionin etujen mukaisia ja edistävät unionin maatalouspolitiikan tavoitteita, ja
               
            
                  b)
               
               
                  hedelmien ja vihannesten uudet laatustandardit tai hedelmien ja vihannesten olemassa olevien laatustandardien muutokset eivät ole ristiriidassa unionin oikeuden ja etenkään asetuksen (EU) N:o 1308/2013 kanssa eivätkä rajoita komission oikeutta mukauttaa unionin sääntöjä delegoidulla säädöksellä, erityisesti kyseisen asetuksen 75 artiklassa tarkoitettujen hedelmien ja vihannesten kaupan pitämisen vaatimusten osalta.
               
            
   
      LIITE II
      
         UN/ECE-WP.7:n VUOSIKOKOUKSESSA OTETTAVAN UNIONIN KANNAN VUOSITTAINEN TARKENNUS
      
      
                  1.
               
               
                  Komissio toimittaa ennen jokaista UN/ECE-WP.7:n vuosikokousta neuvostolle tai sen valmisteluelimille kirjallisen valmisteluasiakirjan, jossa esitetään unionin kannan ehdotetun tarkennuksen erityispiirteet unionin puolesta esitettävän kannan yksityiskohdista käytävää keskustelua ja niiden hyväksymistä varten. Kyseinen asiakirja on toimitettava riittävän aikaisin ennen sitä UN/ECE-WP.7:n kokousta, jota se koskee.
               
            
                  2.
               
               
                  Edellä tämän liitteen 1 kohdassa tarkoitettua kirjallista asiakirjaa laatiessaan komissio arvioi, täyttävätkö ehdotetut laatustandardit liitteessä I esitetyt vaatimukset ja liittyykö niihin unionin kannalta erityisiä huolenaiheita.
               
            
                  3.
               
               
                  Jos 2 kohdassa tarkoitetun komission arvion jälkeen neuvostossa tai sen valmisteluelimissä käydyissä keskusteluissa päädytään siihen, että tuoreiden hedelmien ja vihannesten standardoinnin erityisjaoston tai kuivien ja kuivattujen tuotteiden standardoinnin erityisjaoston ehdotukseen liittyy unionin kannalta erityinen huolenaihe, josta ei ole keskusteltu missään standardoinnin erityisjaostoista, UN/ECE-WP.7:ään osallistuvien jäsenvaltioiden on pyydettävä, että päätöstä kyseisestä ehdotuksesta lykätään siihen asti, kun huolenaiheesta on keskusteltu asianmukaisesti standardoinnin erityisjaostossa.
               
            
                  4.
               
               
                  Jos neuvostossa tai sen valmisteluelimissä käytyjen keskustelujen päättymisen jälkeen mutta ennen UN/ECE-WP.7:n kokousta tai sen aikana saatu uusi tieteellinen tai tekninen tieto todennäköisesti vaikuttaa tuoreiden hedelmien ja vihannesten standardoinnin erityisjaoston tai kuivien ja kuivattujen tuotteiden standardoinnin erityisjaoston ehdotukseen, UN/ECE-WP.7:ään osallistuvien jäsenvaltioiden, jotka toimivat yhdessä unionin edun mukaisesti, on pyydettävä, että päätöstä kyseisestä ehdotuksesta UN/ECE-WP.7:ssä lykätään siihen asti, kun ehdotuksesta on keskusteltu standardoinnin erityisjaostoissa kyseisen uuden tieteellisen tai teknisen tiedon pohjalta.
               
            
                  5.
               
               
                  Jos neuvoston istunnossa tai sen valmistelevan elimen kokouksessa ehdotusta uudeksi hedelmien ja vihannesten UN/ECE-laatustandardiksi tai olemassa olevien hedelmien ja vihannesten UN/ECE-laatustandardien muuttamiseksi vastustavien jäsenvaltioiden määrä on riittävä muodostamaan määrävähemmistön Euroopan unionin toiminnasta tehdyn sopimuksen 238 artiklan 3 kohdan a alakohdan mukaisesti, UN/ECE-WP.7:ään osallistuvien jäsenvaltioiden, jotka toimivat yhdessä unionin edun mukaisesti, on pyydettävä, että päätöstä kyseisestä ehdotetusta standardista lykätään ja keskusteluja jatketaan tuoreiden hedelmien ja vihannesten standardoinnin erityisjaostossa tai kuivien ja kuivattujen tuotteiden standardoinnin erityisjaostossa taikka asiaa varten perustetussa UN/ECEn työryhmässä.
               
            
                  6.
               
               
                  Muita neuvoston istuntoja tai neuvoston valmistelevien elinten kokouksia voidaan kutsua koolle tarvittaessa ja myös paikan päällä neuvostossa tai sen valmisteluelimissä käytyjen keskustelujen päättymisen jälkeen mutta ennen UN/ECE-WP 7:n kokousta tai sen aikana tapahtuneen muun uuden kehityksen kuin tämän päätöksen 5 artiklassa tarkoitetun kehityksen ottamiseksi huomioon.
               
            
                  7.
               
               
                  Jos tällaisten, myös paikan päällä järjestettävien kokousten kuluessa on tämän liitteen 3, 4 ja 6 kohdan osalta mahdotonta päästä yhteisymmärrykseen ehdotetusta unionin kannan tarkennuksesta, asia siirretään neuvoston tai sen valmistelevien elinten käsiteltäväksi.